Sagen om Hobros brug af Adama Tamboura i superligakampen mod AGF gik tidligere på ugen fra at være en ren tilståelsessag (Hobro) til en protestsag (AGF), hvilket medfører, at klubberne skal have mulighed for at komme til orde. Derfor forventes afgørelsen af falde inden udgangen af måneden, skriver DBU på sin hjemmeside. - Protesten er blevet forelagt Hobro, som er kommet med sin redegørelse, som derefter skal sendes til AGF, således at de kan komme med eventuelle supplerende bemærkninger. Sådan skriftveksles sager for de disciplinære organer, indtil begge parter ikke har mere at tilføje. Kun i sager af hastende karakter eller tilståelsessager træffes afgørelserne hurtigere. Når sagen er fuldt oplyst bliver den overdraget til afgørelse af Fodboldens Disciplinærinstans, siger Henrik Andersen, sekretær for Fodbolden Disciplinærinstans. Hobro IK møder søndag FC København på udebane.

Opsummering:
I Hobro må man bide negle en rum tid endnu, for DBU's afgørelse i sagen om klubbens brug af Adama Tamboura mod AGF trækker ud.